Griekwas span Maties-'plofstof' in | Netwerk24
Deur Marnus Kok 26 November 2020 15:44
Johan Momsen het die skouerbesering afgeskud waarvan hy las gehad het. Foto: Gallo Images
Momsen is een van vier veranderinge aan die beginspan, wat verlede naweek teen die Vrystaat-Cheetahs verloor het, vir Saterdag se kragmeting met die Goue Leeus in Kimberley.
Die 25-jarige Momsen, wat voor sy besering veral in die lynstane goed vertoon het, vervang Carl Els op agtsteman. Dis die enigste verandering aan die agttal.
Agterlangs sal James Verity-Amm die nr. 15-trui dra in die plek van Masixole Banda, wat homself op die plaasvervangersbank bevind. Daniel Kasende vervang Ederies Arendse op regtervleuel, terwyl Berton Klaasen die nr. 13-trui in Harlon Klaasen se plek sal dra.
Enver Brandt maak ná meer as 'n jaar langs die kantlyn sy terugkeer tot die rugbyveld. Foto: Gallo Images
"Ons is baie gelukkig met hoe Johan teen die Haaie (twee weke gelede) vertoon het. Dit was net as gevolg van 'n besering dat hy nie verlede week gespeel het nie. Dit is lekker om iemand van sy kaliber en leierseienskappe terug in die span te hê," sê Scott Mathie, afrigter van die Poubloues.
"Harlon Klaasen is ongelukkig teen die Cheetahs beseer, met Berton wat hom vervang. Maar dit is 'n goeie geleentheid vir hom (Berton) om die eerste keer in die beginspan te wees. Ons sien uit om te sien wat hy die span kan bied.
"James bevind hom weer in die span nadat hy die afgelope ruk baie hard gewerk en goed geoefen het. Dan het ons besluit om Daniel Kasende, wat die laaste paar weke op die plaasvervangersbank was, 'n kans in die beginspan te gee. Hy is ook iemand wat goed vertoon in die oefeninge."
Getroue Griekwas-ondersteuners sal bly wees om Enver Brandt se naam onder die plaasvervangers te sien. Die 29-jarige Brandt, 'n vleuel, het nie 'n padkaart nodig na die doellyn nie.
Hy het 'n skouerbesering in die Poubloues se eerste kragmeting van 2019 se Curriebeker-reeks, teen die Haaie in Durban, opgedoen. Hy moes toe geopereer word.